Frumoasă, elegantă și foarte, foarte talentată! O concurentă a reușit să îi vrăjească pe Mihai Bobonete şi Andi Moisescu, la Românii au talent! La finalul momentului ei, juriul era în picioare, sala a fost inundată de aplauze! Cine i-a oferit Golden Buzz Violetei Botezatu.
Din Republica Moldova direct pe scena "Românii au talent"! Violeta Botezatu are o poveste de viață fascinantă, întreaga ei existență a fost marcată de un element constant: muzica.
La șapte ani studia acordeonul, apoi 12 ani s-a concentrat pe aprofundarea altor instrumente, iar la 30 de ani, s-a înscris la Conservatorul din Veneţia, un gest de mare curaj pentru un artist care doar distra turiştii. Scânteia ei de geniu a aşteptat 30 de ani pentru a ieşi la iveală în toată măreţia sa.
"Fac muzică de mică. Am început prin a cânta la acordeon, apoi la pian şi cobză, la Şcoala de Muzică din Chişinău. Au urmat anii în care am studiat în Veneţia, unde am cântat operă, jazz. La Veneţia, am fost prima femeie care a fost acceptată sa cânte pe gondolele italiene, până atunci erau acceptaţi doar bărbaţii veneţieni. Am avut mari emoţii, gondolierii erau sceptici, nu înţelegeau ce se întâmplă. Am preferat să mă adaptez mereu, deşi nu a fost uşor".
S-a întors în țara natală, unde și-a transformat pasiunea în carieră. Locuiește în Chișinău, unde este profesor de cobză.
"Acum am revenit acasă, în Chişinău, unde sunt profesor de cobza", a spus concurenta.
"Vai, dar ce timbru frumos ai! De când te-ai prezentat mi-am dat seama. Văd un pian lângă tine, o rochie superbă, o femeie frumoasă", a punctat Andra, înainte de a începe momentul.
Pe scena de la "Românii au talent", Violeta Botezatu a făcut spectacol, în adevăratul sens al cuvântului, cu o interpretare magistrală a piesei "Lie ciocârlie", la pian și voce. A fost un moment de "piele de gâină", emoțiile create de concurentă au fost fantastice. La final, juriul a aplaudat-o, în picioare.
Mihai Bobonete a mărturisit că, de când stă la masa juriului, puțini concurenți de la "Românii au talent" au reușit să îl "răvășească" așa cum a făcut-o ea.
Andra: "Vai, Violetă! Mă doare carnea pe mine, nu ştiu cum să îţi spun. Ai intrat în toate simţurile mele, nu m-am înşelat. A fost un moment fenomen, un moment real. Sunt extrem de sinceră, mi-ai făcut cel mai frumos cadou, îţi mulţumesc".
Bobonete: "Puţine momente de la Românii au talent m-au răvăşit că acum… În sensul bun, nu mi-a fost dat să aud o astfel de voce, o astfel de interpretare. Mă simt ca lovit de tren şi că au venit şi celelalte vagoane peste mine. Îţi mulţumesc".
Dragoş: "Ştii ce ai făcut? Ţi-ai arătat sufletul, asta fac artiştii".
Andi Moisescu i-a spus Violetei că a fost cucerit de prima oară când a atins clapele pianului. A numit-o un fenomen, punctând că este "mai mult decât un artist". Ce a urmat a fost ușor de anticipat, prezentatorul a apăsat butonul magic: Golden Buzz pentru Violeta Botezatu!
"Recunosc că sunt în aceeaşi stare în care m-ai lăsat atunci când ai atins prima oară clapele pianului, am fost cucerit de la primele acordului. Am fost vrăjit de timbrul tău, ai făcut ce ai vrut tu din noi. Eşti un fenomen, eşti mai mult decât un artist. Ne-ai oferit o evadare într-o lume perfectă, ca dintr-un vis. Şi pentru că am primit ceva aşa frumos de la tine, aş vrea să îţi dăruiesc şi eu ceva!", a spus Andi Moisescu înainte de a apăsa Golden Buzz.